慶州敗
作者：蘇舜欽
朝代：宋

paragraphs: 無戰王者師，有備軍之志。
天下承平數十年，此語雖存人所棄。
今歲西戎背世盟，直隨秋風寇邊城。
屠殺熟戶燒障堡，十萬馳騁山嶽傾。
國家防塞今有誰，官爲承制乳臭兒。
酣觴大嚼乃事業，何嘗識會兵之機。
符移火急蒐卒乘，意謂就戮如縛尸。
未成一軍已出戰，驅逐急使緣嶮巇。
馬肥甲重士飽喘，雖有弓劍何所施。
連顛自欲墮深谷，虜騎笑指聲嘻嘻。
一麾發伏鴈行出，山下掩截成重圍。
我軍免胄乞死所，承制面縛交涕洟。
逡巡下令藝者全，爭獻小技歌且吹。
其餘鼻馘放之去，東走矢液皆淋漓。
首無耳準若怪獸，不自媿恥猶生歸。
守者沮氣陷者苦，盡由主將之所爲。
地機不見欲僥勝，羞辱中國堪傷悲。